Stein Lunde

Stein Lunde (født i Drammen, 1949), klinisk pedagog og kulturarbeider. Han er utdannet fra Barnevernsakademiet og Spesiallærerhøyskolen (1974-77). I 1980 fullførte han en treårig klinisk videreutdanning i barne- og ungdomspsykiatri ved Nic Waals Institutt og Ullevål sykehus, Oslo. 

PEDAGOGISK OG KLINISK VIRKSOMHET

Fra 1980-1983 arbeidet Stein Lunde ved barnepsykiatrisk seksjon på Rikshospitalet med spesielt ansvar for familier med kreftsyke barn. Han var særlig opptatt av lekens betydning ved en avdeling med alvorlig syke barn, og holdt i denne perioden flere foredrag om dette.

Fra 2002-2016 virket han som terapeut ved barne- og ungdomspsykiatrisk poliklinikk ved Bærum sykehus hvor han etter hvert fikk bred klinisk erfaring fra sitt arbeid med gutter med oppmerksomhetsproblemer. Dette resulterte i boka Hypersuper – Superhyper. På laget til barn og ungdom med lopper i blodet, kort lunte og oppmerksomhet på tvers (Hertervig forlag, 2010). Boka fikk mye oppmerksomhet og ros, men også kritikk fordi den satte denne problematikken inn i samfunnsmessig kontekst, og Lunde hevdet at dette må være grunnlaget for den terapeutiske tilnærmingen til disse barn og unge framfor medisinering.

Han har også skrevet artikler om beslektede emner, blant annet: ”ADHD – meningen i en diagnose” (Spesialpedagogikk, nr 10, 2012) og ”Spørretimen” (Foreldre og Barn, nr 7, 2017). 

Han har i perioder drevet utstrakt foredragsvirksomhet og seminarer for skoler og institusjoner med titler som: ”Erfaringer fra møter med gutter i skolealder som slår, sparker, dytter, spytter og bruker et truende språk. En mange-teoretisk tilnærming med vekt på bygging av kontakt” Og: ”Er BUP på laget til barn og unge med ADHD - diagnose?”

KREATIV VIRKSOMHET

Stein Lunde er selvlært som musiker, sanger og komponist. Han begynte tidlig å lage melodier til andres dikt, blant annet løsgjengerforfatteren Hans Aleksander Hansen (1911-1983) fra Drammen. Dette resulterte i mange konserter og besøk i NRK- radio, blant annet i Søndagsposten. Han er representert i visebøker og plater, gjennom andre artisters utgivelser.

Etter hvert rettet han det kreative uttrykket mer inn mot barn. 

I 1974 ga han ut albumet I gården hvor jeg bor (Mai, 7406) med blant annet Arild Andersen, bass. Jon Balke, piano. Pål Thowsen, trommer, Knut Riisnæs, saxofon og Jon Eberson, gitar. Her prøver Stein Lunde å smelte jazzmusikk sammen med musikk rettet mot et ungt publikum.

I 1975 arbeidet han med albumet Mine Viser (Gyldendal- Aschehoug) av Finn Andersen, som produsent, arrangør musiker og sanger.

I denne perioden deltok han med i lang rekke produksjoner i NRK-TV og -radio rettet mot barn, som programskaper, sanger, komponist, musiker, tekstforfatter og skuespiller:

 Du og jeg og kaktusen (sju program)
 Krumelurer med musikk (flere program)
 Barnetimen i NRK-Radio og Lørdagsbarnetimen (flere program)
 Huset (5 program)

Sammen med Kari Ronge utga han to barnebøker i 1986 og 1987: Martin fyller fire og Martin til sjøs (Eide Forlag). Bøkene ble senere dramatisert som serie i NRK-Radio og Barne-TV.

I 1983 begynte han å samarbeide med friteatergruppen MUSIDRA TEATER i Oslo, og var med som fulltidsengasjert i forestillingene Steinino Pera og Gallons Rike. 

I 1986 startet han sin egen produksjonsenhet: STEIN LUNDE TEATER FOR BARN, og som han drev som heltidsgeskjeft fram til 2002. 

Stein Lunde var selv ansvarlig for manus, scenografi, musikk og fremførelse av i alt ti teaterproduksjoner. Som fast instruktør benyttet han Per Skjølsvik fra Oslo Nye Dukketeater.

Disse forestillingene er i kronologisk rekkefølge:

Veslefrikk med fela, Da Lyset kom, Tommeliten og røverne, Martin fyller fire, Musene (juleforestilling), Tramp og trall, Musene i Marka(juleforestilling), Musemysteriet (juleforestilling), Drømmefuglen, Bibi og Bobo – en klovnefortelling. 

De tre juleforestillingene ble i en 11-årsperiode spilt fast i Drammens Teater for tusenvis av barn fra Drammensområdet.

I gjennomsnitt ble det hvert år spilt over 100 forestillinger på turné i inn- og utland. STEIN LUNDE TEATER FOR BARN har blant annet hatt oppdrag på Festspillene i Bergen, Rogaland Teater, Kongsberg Jazzfestival og Molde Jazzfestival og på teaterfestivaler i Palestina og i Praha.

En rød tråd i forestillingene og som pressen har gitt han mye ros for, har vært hans evne til å involvere sitt unge publikum i handlingen gjennom kontrollert improvisasjon.

I 2016 begynte han som programskaper i Ordentlig Radio og lager fremdeles program under vignetten ”Visehjørnet”. 

I 2019 hadde Stein Lunde urpremiere i Drammens Teater på sin første forestilling for voksne: Forbryter uten brekkjern. Her formidler han fortellingen om livet til løsgjengerpoeten Hans Aleksander Hansen og Opstad Tvangsarbeidsanstalt. 13 av diktene til Hansen er med i forestillingen, tonesatt av Stein Lunde. Forbryter uten brekkjern spilles for tiden (2021) på turné i Sør- Norge.

I juni 2021 blir musikken fra denne forestillingen utgitt på album (Fonogram) i samarbeid med pianisten, arrangøren og produsenten Ole Henrik Giørtz. Tore Brunborg spiller saxofon, Rune Arnesen, trommer og Håvard Caspersen, gitar.

Norske musikere
Norske forfattere